গাজা শহরের ভিতরে প্রবেশ করল ইজরায়েলি সেনা, মৃত ৭৮!

ওয়েব ডেস্ক: গাজা (Gaza) থেকে হামাসকে পুরোপুরি শেষ করতে নতুন অভিয়ান শুরু করল ইজরায়েল (Israel)। এবার গাজা শহরের ভিতরে প্রবেশ করল ইজরায়েলি সেনা। ‘গ্রাউন্ড অফেনসিভ’-এর এই অভিয়ানে এখনও পর্যন্ত ৭৮ জনের মৃত্যু হয়েছে বলে খবর। আহত হয়েছেন অনেকে। এই পরিস্থিতিতে বাসিন্দাদের দক্ষিণের দিকে চলে যাওয়ার নির্দেশ দেওয়া হয়েছে ইহুদি সেনার তরফে।

২০২৩ সালের ৭ অক্টোবর ইজরায়েলে (Israel) জঙ্গি হামলা চালিয়েছিল হামাস (Hamas)। সেই ঘটনায় প্রাণ হারিয়েছিলেন ১২০০ জন ইজরায়েলি। এমনকি বহু মানুষকে পণবন্দিও করা হয়েছিল। এই হামলার বদলে নিতে হামাসের বিরুদ্ধে যুদ্ধ ঘোষণা করেছিলেন ইজরায়েলের প্রধানমন্ত্রী বেঞ্জামিন নেতানিয়াহু। তার পরেই গাজাকে কার্যত ধ্বংসস্তুপে পরিণত করেছে ইহুদি সেনা। ২ বছরের বেশি সময় ধরে চলতে থাকা এই যুদ্ধে এখনও পর্যন্ত গাজায় মৃত্যু হয়েছে ৬০ হাজারের বেশি মানুষের। আহত হয়েছেন ২ লক্ষের বেশি মানুষ। এমনকি ৪ লক্ষ ৭০ হাজার মানুষ দিন কাটাচ্ছেন অনাহারে।

আরও খবর: মোদিকে জন্মদিনের শুভেচ্ছা জানালেন ট্রাম্প, বরফ গলছে?

এতদিন আকাশ পথে অথবা গাজা সিটির সামান্য ভিতরে প্রবেশ করে হামলা চালাত ইজরায়েলের সেনা (Israel Army)। কিন্তু এবার সরাসরি গাজার আরও ভিতরে প্রবেশ করল তারা। সূত্রের খবর, ইতিমধ্যে সেনার পাশিপাশি বহু ট্যাঙ্কও প্রবেশ করেছে গাজার ভিতরে। জানা যাচ্ছে, ইয়েমেনের হোদেইদাহ বন্দরেও গোলাবর্ষণ করা হচ্ছে। ইজরায়েলের তরফে জানানো হয়েছে, হাউথিদের ড্রোন হামলার জবাব দিতেই এই হামলা চালানো হচ্ছে।

অন্যদিকে গাজায় এমন হামলা নিয়ে উদ্বেগ প্রকাশ করেছে রাষ্ট্রপুঞ্জ (UN)। জানানো হয়েছিল, এখনও পর্যন্ত গাজার ৮৫ শতাংশ জমি দখল করে নিয়েছে ইজরায়েল। বাকি জায়গাও দখল করতে মরিয়া হয়ে উঠেছে এই ইহুদি দেশটি। সম্প্রতি রাষ্ট্রপুঞ্জের মানবাধিকার কমিশন গাজার গোটা পরিস্থিতি অনুসন্ধান করে একটি রিপোর্ট প্রকাশ করেছিল। তাতে গণহত্যার জন্য ইজরায়েলকেই কাঠগড়ায় তোলা হয়েছে। তবে এসবের মাঝে ফের নতুন অভিযান শুরু করল ইজরায়েল। এর ফলে পরিস্থিতি আরও জটিল হতে পারে বলে মনে করা হচ্ছে।